钦定古今图书集成/明伦汇编/人事典/第053卷 > 《方言》 > 《无声乐》
## 钦定古今图书集成/明伦汇编/人事典/第053卷 > 《方言》 > 《无声乐》

仆在童龀，与同队行《笑令》曰：“无声乐。”其令以十数辈，
环立相视，笙箫鼓板，各司其一，无其器而有其状。其
手之所指，口之所拟，身之所倚，足之所履，俨如其部
之器，瞪目禁声，先笑者犯。大抵笑者不惑人之状，亦
自惑其状，曰：“是何等作为貌像邪？”此笑机所以暗发
而不可禁也。然亦多轻衒者犯，沉重者免。仆素非沈
重者，而率当不犯。每记当是时，亦有道处之。方其将
作此态也，先定想于胸中曰：“此予之平时手足口体
也，今变动而为是耳”，而又何足笑哉！又能目寓而神
不营，形接而心不随，常恃此以自免，辈类且讶之。呜
呼！壮而长也，能守此道以涉世，何忧患之能入哉！